Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од С. Р. од Скопје поднесена против Решение на Агенцијата за вработување на Република Северна Македонија, по предметот Барање за пристап до информации од јавен карактер, на 03.01.2025 година, го донесе следното

**Р Е Ш Е Н И Е**

1. Жалбата изјавена од С. Р. од Скопје поднесена против Решение на Агенцијата за вработување на Република Северна Македонија со бр.03-31/2 од 17.01.2025 година, заведена во Агенцијата под бр.08-22 на 20.01.2025 година, по предметот Барање за пристап до информации од јавен карактер, **СЕ УВАЖУВА.**
2. **Решението на Имателот на информации бр.03-31/2 од 17.01.2025 година СЕ ПОНИШТУВА.**
3. **Предметот се враќа на повторно постапување пред првостепениот орган.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

С. Р. од Скопје, како што се наведува во Жалбата, на 02.01.2025 година поднелa Барање за пристап до информации од јавен карактер до Агенцијата за вработување на Република Северна Македонија, со кое побарала по е-маил да и се достави „писмено известување“ од следните информации:

„1. Дали фирмата Групација Венерас Дооел со седиште на Булевар Македонија 162, 2320 Делчево, со подржници во Делчево, Штип и Скопје користи буџетски средства за вработувања?

2. Доколку да колку средства и се доделени за вработувања и од кога до денес?

3. Колку вработувања има до сега во буџетски средства?

4. Дали за моето вработување искористила буџетска?“.

Постапувајќи по ова Барање, Имателот на информации на 17.01.2025 година донел Решение бр.03-31/2 со кое Барањето на Барателот се одобрува, во кое е наведено дека е постапено согласно член 20 став 1 од Законот за слободен пристап до информации од јавен карактер. Во Решението е наведено: „...бараната информација не се доставува до барателот од причина што бараната информација не претставува информација од јавен карактер.

Незадоволен од Решението на Имателот, Барателот на информации на 20.01.2025 година поднесе Жалба до Агенцијата, заведена во архивата на Агенцијата под бр.08-22. Во Жалбата е наведено дека „...Во конкретниот случај имам сомнение дека оваа фирма Групација Венерас Дооел врши ваков тип на вработувања со буџетски средства и наместо да ги користи за исплата на плати на вработените таа со уигран шаблон на доделување на дисциплинска мерка ги брка вработените, а буџетските средства ги користи за себе....“

Агенцијата со електронски допис бр. 08-22 од 21.01.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 31.01.2025 година до Агенцијата по електронски пат достави Одговор на жалба бр.03-31/4 од 28.01.2025 година, заведен во Агенцијата под бр.08-22, останува на наводите на оспореното Решение.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот го поништи и предметот го врати на повторно постапување пред првостепениот орган,** поради следното:

По разгледувањето на Жалбата и сите списи во врска со предметот, Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што Имателот на информации носи позитивно Решение, со образложение дека бараните информации **не се информации од јавен карактер.**

Во врска со наводите на оспореното Решение на Имателот на информации дека „не се информации од јавен карактер“, Агенцијата му укажува на Имателот на информации дека согласно член 3 став 1 алинеја 2 од Законот за слободен пристап до информации од јавен карактер е утврдено: „информација од јавен карактер е информација во која било форма што **ја создал или со која располага** имателот на информацијата согласно со неговите надлежности“ што во конкретниот случај, Имателот на информации доколку само располага со бараната информација е должен да му ја достави бараната информација и да постапи и согласно член 10 став 1 алинеја 1, 12, 13 и 22 од истиот Закон, односно Имателот на информации е должен да ја информира јавноста преку својата интернет страница со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации, за начинот на трошење на јавните пари, пари на граѓаните и ќе се овозможи остварување на јавниот интерес.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и со соодветно решение да му ги достави бараните информации, на начин и во форма наведени во Барањето.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Заменик директор/Zëvendës drejtor,**

**Blerim Iseni**

.